‘E-tol plaas ŉ swaar las op armes’ – Gauteng-premierArgieffoto Die e-tolstelsel plaas ŉ buitensporige las op lae- en middelklas inkomste huishoudings, het David Makhura, Gautengse premier, Donderdag gesê. “In sy huidige vorm is die e-tolstelsel onbekostigbaar en onbillik,” het Makhura gesê. “Dit is ook ŉ administratiewe rompslomp.” Makhura het die media in Johannesburg toegespreek oor die uitkoms en aanbevelings in die verslag van die advieskomitee oor die sosio-ekonomiese impak van die e-tolstelsel op die provinsie se snelweë. Hy het egter gesê die implementering van die stelsel het die ekonomie en inwoners van Gauteng bevoordeel. Makhura het gesê die gehalte van die pad is beter, reistyd het verminder, brandstofdoeltreffendheid het verbeter, voertuie se instandhoudingskoste het verlaag en besighede se logistieke doeltreffendheid het verbeter. Die paneel het meer as 50 aanbeveling in die verslag gemaak. “Die belangrikste aanbeveling van die paneel is dat elemente van die huidige e-tolstelsel hersien moet word om die vrae oor bekostigbaarheid, gelykheid, regverdigheid, administratiewe eenvoud en volhoubaarheid aan te spreek,” het hy gesê. Ander aanbevelings wat gemaak is, sluit kwessies in oor die openbare vervoerinfrastruktuur, omgewingsvolhoubaarheid en die ruimtelike integrasie van die Gauteng-provinsie. Makhura het die paneel in Julie op die been gebring om die ekonomiese en maatskaplike impak van die e-tolstelsel te ondersoek. Die ondersoek het met openbare verhore gepaard gegaan. Die paneel het sy verslag op 30 November aan Makhura oorhandig, maar die inhoud daarvan is eers vandag bekend gemaak.